13. korda toimuv Põhjamaade naisteoloogide konverents koguneb istungeid pidama Eestisse, kokku saadakse Pärnumaal Valgerannas. 18.-21. augustini toimuv kohtumine kannab pealkirja «Ristimärk - märk läbi aja ja rahva».  Kolme päeva jooksul kuulatakse ettekandeid, tutvustatakse Eesti ning Skandinaaviamaade kirikute olukorda, räägitakse võrdõiguslikkusest ühiskonnas ning tehakse teemakohaseid rühmatöid.  Eesti-poolseks kõnelejaks on Ühenduse Naised Teoloogias esinaine Hedi Vilumaa, kes tutvustab meie naisvaimulikke läbi aegade. Usuteaduse Instituudi magistrant Pirjo Roots räägib ristimärgist eesti rahvaluules ja -usundis. Kadi Viik sotsiaalministeeriumist teeb ülevaate soolise võrdsuse küsimuse käsitlusest Eestis. Tartu Ülikooli magistrant Anne Saluraid räägib pea samal teemal: võrdväärsusest kui ühest võimalusest. Dr Anne Kull aga käsitleb oma ettekandes tehnoteadusliku maailma erinevaid visioone. Konverents peetakse inglise keeles.  42 registreerunud osalejat teevad reede õhtul linnaekskursiooni Pärnus ja kuulavad kontserti, kus  laulab ansambel Filiae Ecclesiae. Kohtumise lõpetab ühine jumalateenistus laupäeval Audru kirikus.  Konverentsi Eesti-poolne korraldaja on Ühendus Naised Teoloogias, mis asutati üksteist aastat tagasi. Praegu on ühenduses 40 liiget.